南至云物赋（以题为韵）
王諲 (Tang)
于赫至化。时惟大君。推历比夫轩后。授人齐乎放勋。北风戒节。南至司分。验律飞灰。遥应乎悬炭。登台视祲。必在乎书云。丽乎时方别色。天敛残氛。星连珠而候晓。日合璧而呈文。众瑞咸集。祯祥荐至。云散黄光。天浮喜气。金柯郁郁而蔽野。玉叶飘飘而委地。回纪天表。永无兵意。灾沴靡作。罢札瘥之虞。水旱不行。咏京坻之事。得此先甲。还同汉日之观。报以丰年。不假春秋之备。于时帝在旸谷。风后陪骖。会玉帛而涂山有愧。朝公卿而汾水怀惭。佳气从龙。遥连渭北。非烟拂日。俯对终南。懿圣诞之与万。美皇道而超三。保章告其符祉。太史视其簪绂。应子月兮生一阳。奏黄钟兮动万物。乃明南至者。日极之数。视云物者。岁占之故。其在必书。不愆常度。庆瑞满于图牒。献纳盈其府库。凤凰下于元都。铜雀栖于温树。调玉烛而阴阳燮和。抚黔首而时令大布。日之方夕。岁聿云暮。才非瞽史。未知天道之祥。文似相如。愿献淩云之赋。